Visit Site
Recommended byColombia
కథాపరంగా చెప్పుకుంటే కొత్త విషయాలు ఏమీ లేవు. దత్ జీవితం గురించి మీడియా కథలు కథలుగా బోలెడన్ని, లెక్కలేనన్ని కథనాలను రాసి పడేసింది. మీడియాకు అత్యంత ఇష్డుడు సంజయ్ దత్. ఎందుకంటే ఇతడి గురించి రాసుకోవడానికి స్వీట్ న్యూస్లో, హాట్ న్యూస్లో ఏవో ఒకటి దొరుకుతూనే ఉంటాయి. అలా వచ్చిన కథనాల్లో చాలా కల్పితాలు, అబద్ధాలు ఉన్నాయని దత్ చెప్పుకుంటే ఎలా ఉంటుందో.. ఈ సినిమా అలానే ఉంది. అయితే ఆ డాక్యుమెంటరీని రాజ్‌కుమార్ హిరాని వంటి దర్శకుడు రూపొందిస్తే? ఎలా ఉంటుందో తెలుసుకోవాలంటే ‘సంజూ’ను తెరపై వీక్షించాల్సిందే.
మున్నాభాయ్ ఎంబీబీఎస్, లగేరహో మున్నాభాయ్, త్రీ ఇడియట్స్, పీకే వంటి చిత్రాల దర్శకుడు..హిరాని. ఈ నేపథ్యం చాలు ఈ సినిమాపై ఏ స్థాయి అంచనాలుంటాయి. ఆ అంచనాలను కొంతవరకూ మాత్రమే అందుకుంటుంది ‘సంజూ’. ప్రధానంగా ఇది ఒక వ్యక్తి కథ కావడం, సినిమాటిక్ స్వేచ్ఛ తీసుకునే అవకాశం కూడా కొంత వరకే ఉండటంతో హిరానీ‌కి కూడా పరిమితులు ఏర్పడ్డాయి. అప్పటికీ ఆ పరిమితుల్లోనే తన దైన మార్క్‌లో తన సన్నిహిత హీరో కథను చెప్పాడు హిరాని.
సంజయ్ దత్ తన జీవితంలో చేసిన పొరపాట్లను, పదే పదే చేసిన ఆ తప్పులను యథాతథంగా చూపించి, అతడు నష్టపోయిన జీవితం గురించి... డ్రగ్స్‌కు బానిసై తన జీవితంలోని కొన్ని సంవత్సరాలను చీకటిమయం చేసుకున్న వైనాన్ని కళ్లకు కట్టినట్టుగా చూపించాడు హిరాని. తల్లిదండ్రులతో దత్ అనుబంధం... అదే సమయంలో అతడిని ఆవహించిన డ్రగ్స్ వ్యసనం గురించి చూపించిన సీన్లు, వీటితో అల్లుకున్న స్క్రిప్ట్ ఎక్కడా నిజజీవిత కథను చూస్తున్న ఫీలింగ్‌ను రాకుండా చేస్తుంది. తెరపై నిజజీవితాన్ని చూడలేం. అందులోనూ సమాజంలో పేరున్న వ్యక్తి గురించి, బాలీవుడ్ స్టార్ గురించి సినిమా అంటే..అతడు సర్వోత్తముడు అన్నట్టుగానే చూపుతారు. అయితే హిరానికి అలాంటి ఇబ్బంది లేదు. 21 యేళ్ల వయసులో సంజయ్ దత్ ఏంటి? అతడి ఆలోచనలు ఎలా ఉండేవి? తండ్రి నుంచి వారసత్వంగా వచ్చిన సినీ నేపథ్యం... తొలి సినిమాతో యూత్ ఐకాన్ ఇమేజ్.. అతడిని ఎటు నడిపించాయి? అనే అంశాలను చాలా బోల్డ్‌గా, చెప్పాలంటే చాలా పచ్చిగా చూపించాడు హిరాని.
ప్రథమార్థం డ్రగ్స్ సంజయ్ దత్ జీవితాన్ని ప్రభావితం చేసిన తీరును చూపితే, ద్వితీయార్థంలో టాడా కేసులు, అండర్ వరల్డ్‌తో దత్ సంబంధాల గురించి వివరించారు. ఈ మొత్తం ఎపిసోడ్స్‌లో సునీల్ దత్, సంజయ్ దత్ ల మధ్యన సీన్లే సినిమాకు ప్రాణం. ఈ తండ్రీకొడుకుల మధ్యన అనుబంధాన్ని భావోద్వేగపూరితంగా చూపించడంలో హిరాని విజయవంతం అయ్యాడు. తనయుడిని అంతా టెర్రరిస్ట్ అంటుంటే.. తట్టుకోలేని తండ్రిగా సునీల్ దత్ పాత్రలో జీవించాడు పరేష్ రావల్. సునీల్ దత్, సంజయ్‌లతో ‘మున్నాభాయ్ ఎంబీబీఎస్’ రూపొందించింది హిరానీనే కదా. వారిద్దరి మధ్య అనుబంధంలోని గాఢత ఈ దర్శకుడికి బాగానే అర్థమైంది.
బయోపిక్.. అంటే అటు వాస్తవాన్ని, ఇటు సినిమాటిక్ ఎంటర్‌టైన్ మెంట్‌ను బ్యాలెన్స్ చేసుకోవడం. అంత ఈజీ వ్యవహారం అయితే కాదిది. ఇది వరకూ చాలా బయోపిక్‌లు బోల్తా పడింది ఈ బ్యాలెన్స్ కుదరకే. ‘సంజూ’ విషయంలో మాత్రం ఈ బ్యాలెన్స్ చేసుకోవడానికి తగిన చరిత్ర చాలా ఉంది. దత్ జీవితంలో అమ్మాయిలు, హీరోయిన్లు, అతడి ప్లేబాయ్ లైఫ్ స్టైల్... ఇవన్నీ సినిమాను కలర్ ఫుల్ చేశాయి. అయితే వీటిపై మరీ ఎక్కువగా ఫోకస్ చేయలేదు. అలాగే బాలీవుడ్ ప్రస్తావన కూడా పెద్దగా లేదు.
సగటు ప్రేక్షకులను ఎక్స్‌పెక్ట్ చేసే ఈ ఎలిమెంట్స్ గురించి హిరానీ అస్సలు పట్టించుకోలేదు. ఒక బాలీవుడ్ హీరో బయోపిక్‌లో బాలీవుడ్ ప్రస్తావనే లేదు, ఆ హీరో నటించిన రెండుమూడు సినిమాల టైటిల్స్ తప్ప మళ్లీ సినిమాల ఊసే ఉండదంటే పరిస్థితిని అర్థం చేసుకోవచ్చు. ప్రధానంగా సంజయ్ దత్ వ్యక్తిగత జీవితం, తండ్రి సునీల్ దత్‌తో అతడి అనుబంధం.. టాడా కేసులో మీడియాలో ప్రచారానికి నోచుకోని విషయాల గురించి.. దత్ జీవితంలో కొందరిలో ఉన్న అపోహలను పోగొట్టడానికి చేసిన ప్రయత్నం ‘సంజూ’. తను దోషిగా జైలుకు వెళ్లింది నిజమే, ఆరేళ్ల శిక్షను అనుభవించింది వాస్తవమే, అయితే తను ‘టెర్రరిస్ట్’గా జైలుకు వెళ్లలేదు, కొన్ని సావాసాల వల్ల జైలుకు వెళ్లాను అని దత్ చెప్పుకోవడమే ఈ సినిమా పరమార్థం.
బోటమ్ లైన్... ఎక్స్‌పెక్టేషన్లను అందుకోలేదు, ఎంటర్ టైన్ మెంట్‌కు లోటు లేదు.. సంజయ్‌దత్ అభిమానులకు విజువల్ ఫీస్ట్!